Stori 52: Gideon mo 300 Man Blong Hem
?YU YU luk wanem i stap hapen long ples ya? Ol man ya oli ol soldia blong Isrel. Oli stap nildaon blong dring wota. Man we i stap stanap klosap long olgeta, hemia Jaj Gideon. Hem i stap wajem olgeta blong luk wanem fasin oli folem blong dring wota.
Traem luklukgud long defdefren fasin blong ol man ya blong dring wota. Samfala oli nildaon, oli stap pusum hed blong olgeta i go long wota blong dring. Be wan man i stap kasem wota long han blong hem, i stap sakem i go long maot blong hem. Hem i mekem olsem, blong i save lukluk gud ol samting we i stap hapen raonabaot long hem. Hemia i impoten, from we Jeova i talem long Gideon blong jusumaot ol man nomo we oli stap lukaot gud taem oli stap dring. God i talem se, hem i mas sanem ol narafala oli gobak long haos blong olgeta. Bambae yumi luk from wanem hem i talem olsem.
Ol man Isrel oli stap long trabol bakegen. Trabol ya i kamaot from we oli no obei long Jeova. Ale, hem i letem olgeta oli go long han blong ol man Midian, nao ol man Midian oli stap rul long olgeta long fasin we i strong tumas. Ale, ol man Isrel oli krae i go long Jeova blong i givhan long olgeta. Mo Jeova i harem krae blong olgeta.
Jeova i talem long Gideon blong hivimap ol soldia blong hem, nao Gideon i singaot 32,000 man blong faet. Be i gat 135,000 soldia we bambae oli faet agens long Isrel. Nating se i olsem, Jeova i talem long Gideon se: ‘Ol man ya blong yu oli plante tumas.’ ?From wanem Jeova i talem olsem?
From we, sipos ol man Isrel oli winim faet ya, bambae oli save ting se oli winim long paoa blong olgeta nomo. Maet oli ting se oli no nidim Jeova blong givhan long olgeta. Taswe, Jeova i talem long Gideon se: ‘Yu mas talem long olgeta se, “!Ei! Sipos sam long yufala oli fraet, i gud oli gobak long ples blong olgeta.” ’ Taem Gideon i talem samting ya, 22,000 soldia oli girap oli gobak long ples blong olgeta. Naoia i gat 10,000 soldia nomo oli stap blong faet agensem 135,000 soldia blong ol man Midian.
!Be yu harem! Jeova i talem se: ‘No, ol man ya oli plante tumas yet ya.’ Nao hem i talem long Gideon blong tekem ol man ya oli godaon long wota blong oli dring. Olgeta we oli nildaon mo pusum hed blong olgeta i go long wota blong dring, hem i mas sanem olgeta oli gobak long ples blong olgeta. Jeova i mekem promes ya se: ‘Bambae mi yusum ol 300 man ya nomo blong sevem yufala. Hemia olgeta ya we oli bin lukaot gud taem oli stap dring.’
Ale ol man Isrel oli go blong faet long ol man Midian. Gideon i seraot ol 300 man blong hem long tri kampani. Hem i givim pupu mo bigfala graonpot long olgeta evriwan. I gat laet i stap laet smosmol insaed long ol graonpot ya. Klosap long medel naet, oli raonem kamp blong ol soldia we oli enemi blong olgeta. Nao wantaem nomo, olgeta evriwan oli blu long ol pupu blong olgeta, oli smasem ol graonpot blong olgeta, mo oli singsingaot bigwan se: ‘!Naef blong faet blong Jeova mo naef blong faet blong Gideon!’ Wantaem nomo, ol soldia we oli enemi blong olgeta oli wekap, be tingting blong olgeta i fasfas mo oli fraet. Olgeta evriwan oli ronronwe, mo ol man Isrel oli winim faet ya.
Jajes japta 6 kasem 8.
Ol Kwestin
- ?Wanem trabol i kasem ol man Isrel? ?From wanem oli kasem trabol ya?
- ?From wanem Jeova i talem long Gideon se ol soldia blong hem oli plante tumas?
- ?Hamas man oli stap afta we Gideon i talem long olgeta we oli fraet blong oli gobak long ples blong olgeta?
- Lukluk pija mo eksplenem olsem wanem Jeova i mekem se Gideon i gat 300 soldia blong hem nomo.
- ?Olsem wanem Gideon i rerem ol 300 man ya blong oli faet? ?Olsem wanem Isrel i winim faet ya?
Sam narafala kwestin
- Ridim Jajes 6:36-40.
?Olsem wanem Gideon i meksua se samting we hem i wantem mekem i laenap wetem samting we Jeova i wantem?
?Olsem wanem yumi faenemaot tede wanem samting we Jeova i wantem? (Prov. 2:3-6; Mat. 7:7-11; 2 Tim. 3:16, 17)
- Ridim Jajes 7:1-25.
?Wanem lesen we yumi lanem long ol 300 man ya we fasin blong olgeta blong lukaotgud i mekem se oli defren long ol narafala? (Jaj. 7:3, 6; Rom 13:11, 12; Efes. 5:15-17)
Ol 300 man ya oli lanem samting taem oli lukluk i go long Gideon. ?Olsem wanem yumi lanem samting taem yumi lukluk i go long Bigfala Gideon, Jisas Kraes? (Jaj. 7:17; Mat. 11:29, 30; 28:19 20; 1 Pita 2:21)
?Olsem wanem Jajes 7:21 (NW) i givhan long yumi blong glad long wok we yumi kasem long ogenaesesen blong Jeova? (1 Kor. 4:2; 12:14-18; Jem. 4:10)
- Ridim Jajes 8:1-3.
?Yumi save lanem wanem long fasin blong Gideon blong stretem trabol wetem ol laen blong Efrem, we i save givhan long yumi blong stretem wan trabol we maet yumi gat wetem wan brata no sista? (Prov. 15:1; Mat. 5: 23, 24; Luk 9:48)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn spa_Latn tpi_Latn tpi_Latn spa_Latn tpi_Latn tpi_Latn tpi_Latn spa_Latn tpi_Latn